Lene Espersen (KF), 2002-04-30:
Nu er det i dag Dansk Folkepartis forslag, der behandles i Folketinget, og ikke det lovforslag, som regeringen har til hensigt at fremsætte i næste folketingssamling.
Som sagt hæver vi fartgrænsen til 120 km/t. generelt set.
Det betyder naturligvis, at der på nogle strækninger vil være mulighed for en opskiltning til 130 km/t., hvor det færdselssikkerhedsmæssigt er forsvarligt.
Sådan er det allerede i dag, og dér vil der være en nedskiltning til en lavere hastighed.
Men regeringen har lagt meget vægt på, at når vi hæver hastigheden, skal vi også samtidig sikre færdselssikkerheden, og derfor indfører vi en lang række andre initiativer, som skal medvirke til at forbedre færdselssikkerheden.
Det drejer sig, som hr. Helge Adam Møller allerede kort har været inde på, om, at man i forbindelse med vognbaneskift på motorvejene skal blinke.
Bøderne vil blive sat op, hvis man kører for hurtigt.
Man vil opleve en betinget frakendelse, ganske som Dansk Folkeparti også lægger op til i sit lovforslag, som altså bliver skrappere end de regler, der er i dag.
Ud over det kommer der også andre initiativer.
Men der er en lang række initiativer, som har til hensigt færdselssikkerhedsmæssigt at få det her til at fungere på en forsvarlig måde.
Det andet generelle, jeg vil svare på, er de mange spørgsmål om, hvilke undersøgelser der så skal igangsættes.
Det er regeringens hensigt efter at have drøftet sagen med Vejdirektoratet, at der skal ske en gennemgang af motorvejsnettet, en såkaldt inventering, og det, der er formålet med inventeringen, er at få undersøgt strækningerne til bunds vejteknisk, så vi får et bedre grundlag for at se, hvad der skal til, hvilke investeringer der skal til, for at det er forsvarligt at sætte hastigheden op på disse strækninger.
Regeringen afventer altså Vejdirektoratets vurdering, før vi overhovedet vil gå ind og sige, at der er yderligere strækninger, der vil kunne klare en højere hastighed.
Så der er flere trin i det her.
Men jeg vil meget gerne understrege, at det er regeringens hensigt at leve op til det, der står i regeringsgrundlaget, nemlig at vi når op på, at den maksimale hastighed på motorvejsstrækningerne vil blive 130 km/t.
Men vi har, for at tage hensyn til færdselssikkerheden, lyttet til Vejdirektoratet og sagt, at som det foreligger lige nu, er det de 120 km/t., som er forsvarligt som den generelle regel, og så må vi tage det i etaper: først en inventering, og derefter skal der jo investeres penge over en årrække.
Vi ved ikke, hvor store beløb det drejer sig om, før Vejdirektoratets inventering og undersøgelse er afsluttet, men så må vi lave en målrettet plan for, hvilke investeringer der skal til, for at det færdselssikkerhedsmæssigt er forsvarligt.
Det er ramper, midterrabatter osv.
Der er flere forskellige ting, som vil koste penge. Så alt i alt synes jeg, at det har været en god debat i dag.
Selv om debatten har handlet om et lovudkast, der endnu ikke er fremsat i Folketinget, håber jeg, at man vil væbne sig lidt med tålmodighed.
Når høringsfasen er slut og Vejdirektoratet har lavet de første undersøgelser, er vi nået til det stadie, hvor der bliver fremsat et lovforslag her i Folketinget.
Det vil højst sandsynligt blive i næste folketingssamling.